Document ID: 32002D0841

Απόφαση της Επιτροπής
της 24ης Οκτωβρίου 2002
για την τροποποίηση της απόφασης 93/197/ΕΟΚ για τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή
[κοινοποιηθείσα υπό τον αριθμό Ε(2002) 4006]
(Κείμενο που παρουσιάζει ενδιαφέρον για τον ΕΟΧ)
(2002/841/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), όπως τροποποιήθηκε τελευταία από την απόφαση 2002/160/ΕΚ της Επιτροπής(2), και ιδίως το άρθρο 15 στοιχείο α) και το άρθρο 16,
Εκτιμώντας τα ακόλουθα:
(1) Η απόφαση 93/197/ΕΟΚ της Επιτροπής(3), όπως τροποποιήθηκε τελευταία από την απόφαση 2002/635/ΕΚ(4), ορίζει σε κατάλογο τρίτες χώρες από τις οποίες τα κράτη μέλη προβλέπεται ότι θα επιτρέπουν την εισαγωγή εγγεγραμμένων ιπποειδών και ιπποειδών για αναπαραγωγή και κρεατοπαραγωγή.
(2) Από τον υπόψη κατάλογο παραλείφθηκε, με την απόφαση 2002/635/ΕΚ, το Κιργιζιστάν, χωρίς να υπάρχει για αυτό πρόθεση. Συνεπώς, το Κιργιζιστάν πρέπει να επανεισαχθεί στον κατάλογο.
(3) Για να ληφθεί ζωοϋγειονομικό πιστοποιητικό Ε κατά τις διατάξεις της απόφασης 93/197/ΕΟΚ, πρέπει να πραγματοποιούνται ζωοϋγειονομικές δοκιμασίες επί δειγμάτων που λαμβάνονται εντός δέκα ημερών από την εξαγωγή. Για την τήρηση της προθεσμίας αυτής αντιμετωπίσθηκαν δυσχέρειες, ιδίως στις περιπτώσεις στις οποίες τα δείγματα επρόκειτο να εξετασθούν σε εργαστήρια εγκεκριμένα από το κράτος μέλος προορισμού. Κατόπιν τούτου, η προθεσμία πρέπει να αυξηθεί.
(4) Η απόφαση 93/197/ΕΟΚ πρέπει να τροποποιηθεί αναλόγως.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα της απόφασης 93/197/ΕΟΚ τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Οκτωβρίου 2002.

Labels: 0
3
5
6